b'\n_START_ARTICLE_\nH\xc3\xa9di Annabi\n_START_PARAGRAPH_\nH\xc3\xa9di Annabi (4. syyskuuta 1944 \xe2\x80\x93 12. tammikuuta 2010 Port-au-Prince, Haiti) oli tunisialainen diplomaatti, joka ty\xc3\xb6skenteli Yhdistyneiden kansakuntien palveluksessa._NEWLINE_Ennen uraansa YK:ssa Annabi oli Tunisian jalkapalloliiton puheenjohtajana vuosina 1971\xe2\x80\x931972 ja Tunisian p\xc3\xa4\xc3\xa4ministerin neuvonantajana, kunnes h\xc3\xa4net nimitettiin vuonna 1979 tunisialaisen uutistoimisto Agence Tunis-Afrique-Pressen puheenjohtajaksi. YK:n palvelukseen Annabi siirtyi 1981, jolloin h\xc3\xa4n liittyi Kaakkois-Aasian humanitaaristen asioiden toimiston palvelukseen. Annabista tuli pian osaston johtaja. Vuosina 1982\xe2\x80\x931991 h\xc3\xa4n oli merkitt\xc3\xa4v\xc3\xa4ss\xc3\xa4 roolissa Kambod\xc5\xbean ongelman ratkaisemisessa. Pariisin sopimuksen j\xc3\xa4lkeen 1991 Annabi oli aktiivisesti mukana perustamassa YK:n siirtym\xc3\xa4hallintoa Kambod\xc5\xbeassa (UNTAC). UNTAC:ssa h\xc3\xa4n ty\xc3\xb6skenteli vuoteen 1992._NEWLINE_Annabi oli YK:n rauhanturvaoperaatioiden osaston Afrikan johtaja 1993\xe2\x80\x931996. H\xc3\xa4net nimitettiin osaston operaatiotoimiston johtoon kes\xc3\xa4kuussa 1996. Tammikuussa 1997 Annabi nousi rauhanturvaoperaatioiden apulaisp\xc3\xa4\xc3\xa4sihteeriksi. Ban Ki-moon nimitti h\xc3\xa4net YK:n Haitin erityisedustajaksi ja Haitin MINUSTAH-rauhanturvaoperaation johtoon syyskuussa 2007._NEWLINE_Haitin p\xc3\xa4\xc3\xa4kaupunki Port-au-Princeen iski tammikuussa 2010 voimakas maanj\xc3\xa4ristys, joka raunioitti my\xc3\xb6s YK:n rakennuksia. Annabi oli kateissa maanj\xc3\xa4ristyksest\xc3\xa4 l\xc3\xa4htien. Haitin presidentti Ren\xc3\xa9 Pr\xc3\xa9val ilmoitti jo, ett\xc3\xa4 Annabi kuoli maanj\xc3\xa4ristyksess\xc3\xa4. H\xc3\xa4nen ruumiinsa l\xc3\xb6ydettiin muutamaa p\xc3\xa4iv\xc3\xa4\xc3\xa4 my\xc3\xb6hemmin.'